Илъэс щэ ныкъуэ ирокъу
Илъэс щэ ныкъуэ и пэкIэ, 1963 гъэм мазаем и 9-м, «Чегет» япэ кIапсэ гъуэгум бгы-лыжэ спортымрэ альпинизмэмрэ дихьэххэм Iуэхутхьэбзэхэр яхуищIэн щIидзащ. Абы и тхыдэм гукъинэж Iуэхугъуэ куэд къыхощыж.
КIапсэ гъуэгухэм я унафэщIхэм юбилейм теухуа Iуэхугъуэ зыбжанэ мазаем и 18-м Чегет деж щрагъэкIуэкIынущ. КъБР-м и Правительствэм, Iуащхьэмахуэ район, Эльбрус къуажэ администрацэхэм я лIыкIуэхэр, хьэщIэ лъапIэхэр кърихьэлIэу гуфIэгъуэ зэхыхьэр къызэIуахынущ. ЗэIущIэм кърагъэблэгъэнущ кIапсэ гъуэгум и лъабжьэр щагъэтIылъам щыщIэдзауэ а IуэхущIапIэм щылэжьа ветеранхэр, нобэ а IэнатIэм егугъуу пэрытхэр. Абыхэм щIыхь тхылъхэр, фэеплъ саугъэтхэр иратынущ. Къызэхуэсахэм я нэгу зрагъэужьынущ районым и творческэ гупхэр зыхэтыну махуэшхуэ концертымкIэ.
Сабий-ныбжьыщIэ бгы лыжэ спорт школым зэхьэзэхуэхэр иригъэкIуэкIынущ. Метр 2735-рэ лъагапIэм тет «АЙ» кафем Урысейм щыцIэрыIуэ уэрэджыIакIуэ Калинкин Михаил концерт щитынущ. ПщыхьэщхьэхуэкIуэу спортсмен зыбжанэ Чегет щыгум къежэхынущ, мафIэ яIыгъыу.
Iуащхьэмахуэ лъапэ зыщызыгъэпсэхухэм папщIэ «Чегет» кIапсэ гъуэгухэр зыгъэлажьэ IуэхущIапIэм фэеплъ хьэпшыпхэр игъэхьэзыращ.
Гу зылъытапхъэ: 1963 гъэм мазаем и 9-м Совет Союзым и япэ кIапсэ гъуэгур Чегет бгым къыщызэIуахащ. Илъабжьэ станцыр метр 2100-рэ, ищхьэр метр 2750-рэ лъагапIэм щыIэщ. КIапсэ гъуэгум метр 1600-рэ и кIыхьагъщ.
1966 гъэм яутIыпщащ «Чегет-2» етIуанэ кIапсэ гъуэгур. 1969 гъэм лэжьэн щIидзащ Чегет дэкI, цIыхуитI зэрытIысхьэф кIапсэ гъуэгум.
1995 гъэм и гъатхэпэ — мэлыжьыхь мазэхэм Чегет щекIуэкIащ Совет Союзым пашэныгъэр къыщыхьыным теухуауэ, бгы-лыжэ троеборьемкIэ зэхьэзэхуэ. Абы хэтащ Австрием и лIыкIуэхэри. А лъэхъэнэ дыдэм, «Спартак» спорт зэгухьэныгъэр илъэс 30 зэрырикъум и щIыхькIэ, Швейцарием и спортсменхэр кърихьэлIэу бгы лыжэ зэпеуэхэр ирагъэкIуэкIащ.
Мис апхуэдэурэ, Iуащхьэмахуэ лъапэ и япэ бгы лыжэ трассэр дэни къыщацIыху хъуащ. Дуней псом и бгы лыжэ гъуэгу нэхъ гугъухэм ящыщу къалъытащ ар.
1966 гъэм Чегет лыжэ гъуэгум бгы-лыжэ спорт зэхьэзэхуэ куэд щекIуэкIащ. Абы щыгъуэ зэхэтащ СССР-м и Ещанэ щIымахуэ спартакиадэм и щIыналъэ, кIэух зэпеуэхэр, Совет Союзым щыпсэу лъэпкъхэм я етIуанэ щIымахуэ спартакиадэр, СССР-м IэщэкIэ ЗэщIэузэда и Къарухэм я спортсменхэм, профсоюзхэм я спорт зэгухьэныгъэхэм, Iуащхьэмахуэ сабий спорт школым и гъэсэнхэм я зэхьэзэхуэхэр.
Тарим Алисэ.
